《敦睦堂》刘氏族谱序

族之有谱也，所以联既涣之人，而使之萃也。夫天下之人，莫亲于父子兄弟矣。乃数传而后，支分派别，以渐而疏。服制既尽，恩义愈漓，情谊不相通，庆弔不相及，同里而居，且有不知其行辈者，转徙而之他乡，更无论矣。此亦势之必然者也。古者诸侯世家大夫，世官士世禄，子姓聚族而居，故制为宗法，有大宗、有小宗。为宗子者，有爵以镇抚之，复有禄以分赡之。其俊秀者，得以成其材，为国家用。其不材者，亦以有所约束，不至流荡而为匪。

记曰：尊祖故敬宗，敬宗故收族。当是时也，封建定则，民有常尊，井田制则民有恒产，宗法制则民有常依，三代之天下，所以久安长治者，用是道也。

逮乎!战国日寻干戈，生民涂炭，封建井田之制堕，而宗法亦遂废矣。然吾观前史晋之渡江也，中原华族多从而南徙，王谢子孙遂与东晋相始终。夫晋族之延，由元帝之贤，而当时诸巨族，其羽翼而扶持者，盖莫不有力焉。然则世家大族，能庇其宗，岂惟其族之利哉！有天下国家者，且收其益也，晋之事非其明效也哉？

厥后，士大夫多讲求宗事，或且著有成书，而宋范文正公为尤著。公为相，在宋盛时，禄赐优厚，故得行其志，所置义田，至今子孙仍守其旧。夫乃叹仁人君子之流泽甚长，以视世之务，封殖为身家谋者，其贤不肖，殆不可以数计矣。夫有教化而后有人心，有人心而后有风俗。孟子言，人人亲其亲长其长，而天下平。论语载有子之言，孝弟其效，极于不犯上作乱。今在位之君子，既劳心于簿书，鞅掌不知，所以道其民。而二三读书之士，率沉没于科举之学，亦不知明德，以亲九族者为何事？人心日薄，风俗益偷，天下滔滔，可慨也。

岁壬辰，余奉檄平阴，见邑之巨姓率有宗祠，而叹东省风俗之厚，至问其所以训迪约束之道，则概未之闻，岂今之人不如古人欤？抑亦趋于利禄者多，德不足以服其族人，而贤子孙之不易得也。刘君馨吾，偕其族人既修其谱牒，余取读之，本支分明，具有条理。刘氏为齐河巨姓，支庶蕃衍，今有族谱以联之，虽不必如古者宗子之治，其宗人为子孙者，由现在之支派而上溯之群，知为一本之亲。孝悌之心，有油然而自生者，则所以敬宗而收族者，吾知其次第举行而无难焉？刘君之志，其可嘉也夫。

光绪二十年岁次甲午小阳月

诰授奉政大夫 赐进士出身同知衔翰林院庶吉士分发主事特授平阴县知县保安李敬修叙于平阴县署之东轩

十七世凤珍 敬书

《敦睦堂》刘氏族谱序

孔子删书，断自唐虞。盖以洪荒初辟，远而无徵，所以不载也。是以刘氏之传，原籍青州诸城县矮槐树大刘氏也，明洪武开基，祝阿无民，我始祖五公讳申甫，奉旨迁居济郡齐河县古伦乡九图八甲，仍立其庄曰大刘。溯厥源流，有不胜世远代隔之叹矣。然创业立基，以致后嗣蕃衍，家道兴隆，要皆始祖积德累仁，有以培之也。

迨嘉靖、万历间，人满千丁，由明经而为民牧与夫司铎者，世不乏人。齐庠之子弟不满百数，吾族有其半焉。虽无金马玉堂之选，不可谓一时之盛乎！至崇祯十三年，蝗旱交加，兵燹叠见，田园墙屋，鞠为茂草，而流离失所者，不可胜计，吾族之凋残，可胜悼哉。自天朝定鼎，渐而复业，书香继兴，更蒙仁君蠲税免课，培植五十余载，入太学者五人，列胶庠者七人，宁非稍有气色耶？

余自康熙壬午入泮，祖父曾以族谱命余。特其时，以功名为念，志切云霄，期于筮仕之日为之。奈命之不犹，终成画饼，嗟嗟！余年逾花甲，不急为之将废驰矣，于是聚阖族而公议之，各乐捐金，以为剞劂。乃偕弟麟趾，序其支股，考其伦次，不数月，而是编成矣。其间，乏嗣者有之，失序者有之，虽恸哭流涕，亦无如之何也。其成之不易如此。惟愿睹是谱而知木生一本，水出一源，式相好而无相尤，戒戏谑而杜争端，岂非余之厚望哉？呜呼！仅有是编，而老已至，无能为也。后之子若孙与吾同志，嗣而修之，庶族系不至失序也，吾深有赖于若人焉。

是为序。

十一世由庠生入太学候选县丞源长 撰

十四世光辉沐手 敬书

十七世凤珍 又书

《敦睦堂》续修族谱序

盖闻，树之生也有根，水之流也有源，而族之有谱也，亦其意耳。否则世远年遥久而无考，欲报本而本无由报，欲追远而远无可追。又况迷其名号，杳不识其祖父孙子为谁之祖父孙子，叔侄兄弟为谁之叔侄兄弟也，岂不慨焉兴叹乎！谱之所关，何其至要而至重哉！且人丁蕃庶，支股甚众，有在城中者，有散居四乡者，一一而究其次第，按而序之，则其用人工也，亦非易矣。吾愿存此谱者，务体修谱之志意，诚心收藏，而不置于无用之地也，则几矣。

博济堂专理痘疹白发子 譔书

十七世凤珍 敬书

《敦睦堂》刘氏族谱序

忆族之有谱也，原以载世，序之传，而令祖宗之气脉永流于无穷也。我刘氏自始祖申甫五公，奉旨迁居齐邑，迄今三百余年，十有七世矣。抚今追昔，而祖先之名号已往，由后溯前，而支派之分别甚多，后人即有志追述，亦将何所据也？幸有族兄宿来，于关帝庙之碑得其名次，而创修族谱一卷，族侄桐时常浏览，未免有残缺失次之感，遂复即其卷而重修之。斯祖孙之序，秩秩有理，井井不紊，而后世不虑其无凭矣。特其所序者，自始祖而至十一世焉，其余犹未及载也，则世隔年远之后，不又远而无考乎？

余偕十一世孙思德，于甲午三月间，忽动念于族谱，而志欲统著其全，尤计及于纂修，而识实有所未至。遂不禁面向族人商议之曰：祝阿刘氏推为巨族，人满千丁，猗欤休哉，何其隆也。第恐谱牒不修，伦次无序，则族虽巨，而无以明其盛，世逾远而易至于无徵矣。吾今目激心伤，而欲通序焉。特年逾花甲，笔不能操，无奈何耳。窃愿閤族共为修辑，以使后世展卷，而知其宗为谁、祖为谁，不至失木本水源之思也。所虑者，子孙繁衍，支股广众，而且散处四方，势难聚集，岂一二人之所能成乎？是以，约十三世孙仰点、佩珩，十四世孙光辉、世熙、世文，十五世孙明德、衍祚，分任其责，而共序之。庶族谱告成，而祖宗之气脉传流于无穷欤。

乾隆三十九年岁次甲午仲夏吉旦

十三世孙仰点 譔

十六世孙爵一 敬书

十七世孙凤珍 又书

《敦睦堂》刘氏族谱序

夫祖宗创修于前者，子孙不可不继绪于后。如我始祖之来齐邑，子子孙孙流传无穷，是何等厚积也。今于嘉庆三年三月间，族祖仰智、族叔得位、族姪炫等，见余而言曰：吾族人众，凭有谱本，但亡故者未曾序完，现在者多未入谱。甚恐日久年远失迷无踪照何序之，甚望尔与爵一援笔记之，余闻之欣然遵命，族众乐从。至冬农隙，国课纳讫，请谱视之，乾隆年间，前人创修者俱有谱序，笔载已明，记世勿忘。自一世至十三世，予等照前接序，自十四世修至十七世焉，但有支股而子未立者，有年幼而未在谱者，接次族留间行以备后日添人，照次补修，不可因无字而作间纸也。盖起意重修者，十三世孙仰智、十六世炫，主事者，十二世孙从俭、景洄、逢辰，告成者，十四世孙得位，十五世孙本固、廷选、文奎，十六世孙爵一。人非一人，而心则一也。各加谨慎，同一敬心，庶乎长幼，先后得宜，错乱更正，一本源流，澈底澄清，毫不紊乱也欤。

嘉庆三年岁次戊午冬十一月重修

十五世孙文魁 沐手譔书

十七世孙凤珍 又书

刘氏支谱序

尝思国有史，以记其事；家有谱，以记其族。自公卿大夫之家，以及庶人百姓之族，莫不有谱以记之。谱之由来渐矣，余同邑刘氏，望族也。按其谱，大明洪武年间，自诸城迁来，诗礼传家，冠裳累代，不惟一家之庆，洵一邑之光，窃思刘氏迁齐以来，四百余年，考其族谱，所载习武者麟阁著绩，习文者泮宫留芳，绵绵叶瓜瓞之休，振振兆螽斯之祥，盖由先代之积累已深，故后人之福泽永长也。是岁冬，余同学兄刘宝庭修族谱，凂余作序，余不辞固陋，遂掇数语于篇末。

郡庠生李麟书 拜譔

十七世凤珍 又书

支谱序

按我刘氏族谱，大明洪武年间，自诸城迁来也，迄今四百余载，十有八世。溯本穷源，支派之可考者，实赖族谱之存。三十年即当重修，自嘉庆三年重修，至今三十五年正宜重修，乃族大人众，议论纷纷，未曾议妥。吾侄献庭即邀本支族人公同商议，先修本支之谱，俱各愿从，遂置谱簿，将本支先代名字及后人名字，依次而修序，讫嘱吾作序以记之。

余思夫，水莫不有源，木莫不有本，人莫不有祖，故伯禽封鲁，戒以施亲；蔡仲返国，教以睦族，即古圣贤犹必以此为重焉。吾闻前代旧谱，所载重名者有之，重字者有之，此皆不读书，而族谱未悉之过也。此谱凡先代名字相同者仍之，后人名字相同者改之。自今以后，一起十字，载于谱末，后之子孙招字起名，庶辈行不差，而昭穆亦可不紊也。凡我族人，务各相敬相睦，勿阋墙以遗讯，相周相恤，勿角弓而兴刺，是吾之深望也夫。

十六世孙宝廷 顿首拜譔

十七世凤珍 又书

支谱序

明洪武间，吾始祖奉旨迁齐，历溯根由，前人修谱业已载明，后裔承先人之志，续修并非一次。康熙甲寅，十一世孙由庠生入太学生候选县丞源长有譔，思温、思德邀族人同修；乾隆己巳，十二世孙邑庠生桐有譔，贡生圣传，邑庠生逢辰，十三世孙仰、佩珩，十四世孙世熙、世文、光辉，十五世孙衍祚、明德等缵绪；嘉庆三年，岁次戊午冬十月间，十二世孙圣传、逢辰，十三世孙仰智，十四世孙得位，十五世孙廷选、本固，十六世孙炫悉发报，本追远之念，以修谱之事，推余及爵一等同领命乐从，至十一月中，修理告成，迄今三十有五载矣。正当即时修谱，岂可再缓。但因历年歉收，迁居外乡族人多有贸易不家者，族长命俟丰年修理。

今十七世孙献廷修支谱，敬邀近支太和、昌祚、述祚、景诜、林谟、宝廷、公一、荣甲、清廷、献策、尧岭等，各加谨慎，开单报明，务考长幼，次序得宜，昭穆不紊。自一世申甫，二世公义、公让、公善，三世祖邑庠生伯清、伯聚、伯会，四世祖长邑庠生刚、次太学生庶、三邑庠生广、四邑庠生庆、五太学生继，五世祖长邑庠生振、次富，六世祖岁贡生良玉字君佩，七世祖长邑庠生暹、次邑庠生逊、三邑廪生选，八世祖长邑庠生慎微、次由拔贡生任直隶盐山县知县慎独字慊予、三邑庠生慎动、四邑庠生慎与、五太学生慎、六邑庠生慎言、七邑庠生慎取，九世祖长邑庠生一琦、次太学生一琳、三邑庠生一瑛、四邑庠生一珠，十世祖长支一琦之子有四，次支一琳之子有五，养哲继嗣，三支一瑛、四支一珠之子有三，长支、三支住于本庄，次支有迁居高家桥地方魏家庄、栾家庄者，有住齐河城里者，有住关乡者；四支一珠居马坊屯，人丁蕃衍，功名兴盛，修谱之意恐日久年远失迷支派，不识孰为长而孰为次，孰为亲而孰疏也。道光十二年冬，择吉十一月十二日，兴工序谱，同事者十五世孙述祚、景诜，十六世林谟、清廷、公一、荣甲，十七世献策、尧岭等，执笔者十六世宪典、宝廷，总理者十七世献廷，至二十一日告成，庶乎长幼有序，远近可考，一本传流，悉学孝弟是望。

十五世文魁 敬譔

十六世和 沐手敬书

十七世凤珍 又书

支谱序

予观木有本枝叶以茂，水有源支派以分，支谱之序，犹木本有枝叶，水源有支流也。谱牒之由来尚矣哉，忆自献廷兄创修支谱迄于今，三十余年，瓜瓞绵绵，子孙振振，若莫为之续，恐本支人丁蕃衍，将莫辨其谁，昭而谁穆，甚可虑也。于是族兄泽华、泽沛、献策等，克缵前绪，爰于同治甲子，时在孟春，敬邀本支族人公议重修，支分派别，永垂久远，庶几继志述事，克迪前光，俾后人永鉴于兹云。

十七世邑庠生凤藻 譔

十七世凤珍 又书

支谱序

我刘氏，自大明洪武年间迁齐以来，固有族谱以序支派矣。但历年久远，人丁蕃衍，修族谱之难，未若修支谱较易也。自族叔献廷创修支谱，详载世系，叙次不紊，昭穆釐然，所以光前亦即裕后也。然，创美于前，使历数世无缵绪之人，几何不支流混淆耶？爰是族叔泽华，敬邀本支族叔献策、泽沛，族兄连兴等，俱议重修，俾先入谱者载其子孙，既免无后之忧，后谱者志其名字，亦乐承先之志，秩然各当灿然益明，可谓克尽继述之事矣。告成后，犹恐后禩不知缵承何人、续修何代？因命予略序以记云。

十八世邑庠生允执 序

十七世凤珍 敬书

合修族谱记事

璧有知识时，除夜守岁见寝祭设神主外，兼供族谱，大抵所以昭世系联宗族也。家有缮写支谱一本，首列十一世县丞源长公，老谱序一则，词气朴茂，情意慨恻，吾族源流悉括其中。郡庠李麟书公，吾祖玺亭公、三叔祖安邦公并有序，此本为三叔祖手辑。族叔长岭亦有手写支谱一本，乃族姑丈王吉安公笔迹。

吾父曾持而告璧曰，家谱三十年即当续修，否则辈行不分，亲疏莫辨，子孙读书者责也。及成童，就大刘庄族伯东岳公家从师，遍谒族中诸尊长，见族叔公爵家壁粘有青州诸城刘氏约修族谱知单一纸，众议敛资以赴。不果行，然由是知始祖之迁齐河，在明洪武初年。诸长老亦云，始祖行五，兄弟七人，明初多迁民故外徙，但未获读诸城刘氏谱，故其详莫考。

至矮槐树之说，璧于秋闱中，访之诸城同人，迄无知者，或云今临淄县东南，接壤诸城西邻历城，临淄、历城二县界有矮槐树庄，为由青州赴省冲路，去诸城百里余，盖沿革五百年来，莫能详其故矣。

闻乾嘉间，文正、文清父子，为诸城庞武庄刘氏，其与吾族先后异同，相去既远，不及详嗣，是族中屡有合修之议，但时绌举赢往往中辍。璧亦少年盛气，以为有稍成，就任此不难，乃十应秋试，卒不一售。辛卯冬，族长同泰公集族人议合修，于是按支寻派，阙者仍之，疑者竢之，经三月之久，二十余世之昭穆，五百余年之变迁，始略就绪，缮写成帙，然高、曾之懿美，节烈之幽光，采入邑乘者，族众见见闻闻，尚茫然不知，称述而传之也。

自始祖迄今五百年来，子姓繁衍，虽无大富贵者，而诗书之泽，明府广文，列上庠、中武科者，尚不乏人。苟能承守训，各自树立，因以光大前人，则始祖在天之灵爽必有佑。启我后人于不替者，窃愿我族中人，勿自菲薄也。

抄既竣，议集资刊为成书，垂诸久远。族叔邑庠生凤藻公，慨然愿任其事，讵癸巳秋闱言旋，遽归道山。董其事、亲其劳，而不获一见，其成赍志以殁，吁可悲已。

夫裒一姓之谱牒，其难且久矣焉。如此况欲合诸城原籍，乃迁泰安、迁扬州者，而併修之乎？此次所辑，颇改旧式，要期于辨族姓、别亲疏、联昭穆而已，是否与古人族谱义例有合，则固在所不计尔。

光绪二十年岁次甲午冬十一月初二日，十八世连璧岁贡生学名湘蘅顿首谨记。

十七世凤珍 敬书

国有史，邑有乘，而族有谱，之所以奠世系也。始祖迁居齐河已五百余岁，国初，十一世县丞源长公，遵先命创修族谱，世次名讳，釐然悉当。十一世思德公、十二世邑庠桐公、十四世仰点公、十五世文魁公等陆续重修，有序可徵，至今百余岁矣。不为续修，非惟无以生本源之思，而高、曾之余泽，孙、子之贻谋。

自咸丰七年，连年洪水，屡遭南匪，三十余年累累播迁，吾族谱系不几湮没于兵燹水火乎？皋懔懔怀恐惧之心也久矣。庠生凤藻叔，共厪此事。岁时伏腊，与族间文老言及谱事，咸谓宜陆续重修，有志未逮，不敢暂忘。丙戌孟春，竭月余之力，将老谱按世次誊草稿以待用。适值族长光嗣公等重修祠堂，资费甚钜，族众公议，除茔树八株，卖钱七百千正，除经费修东西陪房外，余钱三百余千，行息年余，为列祖修木主十一筩，栽柏树三百株，除支使者存现钱，共四百缗有奇，众议此项作修谱使用。

特以本庄本邑为三世长支之裔，三世次支、三支在前明迁居泰安已久，数百年来未经面议。戊子春，皋与凤藻叔，具资赴泰安，与其族人曰筠、克慊等言及修谱，彼亦欣然乐从，但以人丁蕃衍，势难猝修，嘱皋与凤藻叔先修齐邑族谱，以待嗣与族众议及，大众皆踊跃襄事。特缘城关乡里散居已久，惟居辛店者，谱既无据，耳闻弗详。每岁赴流洪街北，祭扫先茔，茔之内二碑，系八世邑庠生慎言公、九世光禄监一枟公之墓。又居伦镇街者，谱虽无据，寄居缘由，言之凿凿。族众无奈，于祖前叩请乩示，示云系四世四支后，十一世祖文成之子，名可，出北回，更名志武，寄居伦镇南街，因而叙谱牒。由是而推五百年来，散轶者更不少矣。倘后之族人留心采访，将见葛藟庇本，宗祖推尊，瓜瓞衍休，子孙袭庆，百世云仍，有条不紊，等百川之汇海也。

后之读是谱者，尚共兴本源之思而修之，非独一人一家之幸，实合族之幸，庶副寸衷之期望也夫。

光绪二十四年岁次甲午嘉平月上浣吉日

十八世俊监兰皋 譔

十七世凤珍 敬书

刘氏续修族谱序

 自土姓锡而人道立，道也者，尧舜明之，周孔继之，彪彪炳炳，昭若日星。间有历代名儒阐其底蕴，掇其绪余，而后一本万殊，秩然不淆。盖作者，谓圣述者，谓明明圣相承，所以久而弥彰也。然道统如是，即人之家乘，自始祖肇迁以来，其支派昭穆，以似以续，历数十世而有条不紊者，亦必有开创之人作于前，继起之人述于后也。

先儒有言，莫为之前虽美弗彰，莫为之后虽盛弗传，窃于刘氏族谱，而有感焉。邑西大刘庄，土著繁衍，因以姓名庄，素称望族，阅其谱牒，自始迁以迄于今，年逾五百，世传廿二，长幼明、亲疏分，绳贯珠联，班班可考。

夫尧舜开道统之传，后之圣贤立说著书以明之。代远年湮，或遭祖龙之虐，或历兵燹之灾。壁藏口授，尚至残编断简，如春秋之夏五郭公，类多遗失，难免阙疑之憾，况人之家乘，非若经传之朝训夕诂，诗书之家喻户晓。而五百年廿二世，大宗小宗，子承孙继，无不备具，岂偶然哉？非历代书函累世，仁孝何以拳拳弗失，完善若此，可知刘氏之祖功宗德，培植极深，阴庇默佑，而后世有闻人作于前者，克述于后也。

辛未春，余居家无聊，而刘君冠卿，偕其族人登峄、德昌、延昌，不介而入。君谱名登銮，刘氏之闻人，而余之至契也。道义之交，何事寒暄。但云续修族谱，而以文请。观其谱，之始自何代，迁自何地，创业垂统，克昌厥后，前哲叙之已详矣，烦赘语第，按续修之义，不揣固陋，摭拾数行，以附骥尾云尔。

民国二十年岁次辛未清和月

清加五品衔邑儒学增广生员董玉珂 敬撰

木必有本，水必有源，人必有祖。祖者，人之本源也，欲固本源，必尊祖宗，而敬宗收族之道，莫修族谱若也。然先人创之于前子孙罔继于后，恐年湮代远，支分派别，则昭穆失序，父辈兄行有不能辨晰者矣，故谱当三十年续修一度。

吾族谱自清光绪戊子至今，三十年已过矣，而犹未续修焉。有年逾四旬而谱无名者、散居他乡、起重名者，上下四十余年，其间人丁之繁衍，世次之更移，固非一端，虽即同里而居，昭穆支派，有难辨识者矣。况乎民国年间，水旱交加，兵燹叠兴，散居四方者不可枚举，然皆一见如旧，问其行辈，序其长幼，遂不觉亲之、敬之，而思慕之，其故何哉？以先人有祖谱故也，推其亲之、敬之、思慕之情，何不使谱牒尝新，及时联续，亦使后人共相亲之、敬之、思慕之耶？

余族伯敬修公，有鉴于斯，有志续修创修，草稿未成而逝，其事遂寝。民国辛未，阖族人等十九世泉昌、德昌、登峄、业成，邀同十七世凤让、凤兰、凤岭，十九世登霄、登岳、书田、登洲，二十世怀錀、怀芬、怀成、怀良，二十一世嘉平，以续谱寄余，余因其草稿，偕族叔连三、族姪怀信、怀秋远谘近询，挨门查户，自十七世至二十二世，按其旧式以次联续，年长重名者仍之，新起者改之，五六世之更端移徙，四十年之绵延变迁，长长幼幼，一览而明，但此次所续新增谱中规则八条，又增行辈二十字，载在篇后，后之子孙务循谱中义例，按字起名，则昭穆之序、长幼之别，釐然纸上自此矣。续成付诸石印五十余部，然后知水出一源，木生一本，同族人等共相和睦，俨若烈祖在上，子孙欢笑于一堂者。

是为序。

中华民国二十年岁次辛未清和月上旬吉旦

十九世登銮 敬撰

谱中义例

一、始祖以下失讳者，其位置以方圈代之，兼有嗣孙以及配氏失考者，以空格例之，失其名而存其世，世次明，自昭穆分，不敢妄注，昭慎重也。

二、茔迁必于其名下，注明何地，所以动霜露之感，有后者春秋致祭，无后者或近支知为何人之墓，触目动心，修筑者有之，善祭扫也。

三、刘氏子孙徙居他乡者，必于名下注明徙居何，后世之支分派衍，完在目前，溯流源也。

四、继嗣必于其生父名下注明出继某，不忘本也。于所嗣之父名下书嗣子某，善承祧也。

五、功名虽微必书，所以鼓励人心，朴耕秀读，整饬家道，不失祖业，奋志青云，以增祖光也。

六、凡义支，于其养父名下注养子某，别集一册，载在篇后，不得与吾谱同例，惧紊宗也。

七、领得是谱读书者，仔细翻阅，将先人名讳博览胸中，与后人起名留心躲闪，防重名也。

八、领得谱书，必敬心保存，倘或失迷点污，合族共击，示珍重也。

凤连登怀

行辈

二十一世 嘉 二十二世 兆 二十三世 宜 二十四世 长 二十五世 衍

二十六世 鸿 二十七世 文 二十八世 振 二十九世 永 三十世 明

三十一世 芳 三十二世 教 三十三世 传 三十四世 以 三十五世 普

三十六世 善 三十七世 德 三十八世 念 三十九世 惟 四十世 恒

序

水有源，江河流长奔大海；树有根，巨木繁茂冲霄汉；国有史，文明光大永流传；族有谱，秉承祖志百世衍。

忆始祖申甫公，行五，原籍青州府诸城县矮槐树村。明洪武年间，奉旨迁居济南府齐河县城西古伦乡，并定名为大刘庄，至今已逾二十六世。后人散居刘桥镇雷庄、栾庄、千佛阁、老李、义和庄、倪辛，华店镇辛店，齐河城里、西关，祝阿镇马坊、河口闫、杨井、魏庄，伦镇西贾庄、西于庄，泰安颜谢等村，开枝散叶，仅本村已逾两千余众，均以兢兢业业、俭朴勤奋、尊老爱幼、克己奉公为立身之本。民国以降，刘氏族人不屈外侮，奋然从戎，保家卫国，驰骋于沙场，其事迹可歌可泣。建国后，族人们响应党中央的号召，投身于建设社会主义新中国的热潮，更在和平年代立下不朽功勋。上世纪八十年代以来，族人们或入伍、或仕途、或经商、或从工，刘氏后裔更远迁居于新疆、贵州等地，足迹更是走遍全国。

清康熙十三年，族中贤达修成刘氏第一谱，候选县丞源长为之撰序。虽然数量有限，流传不广，但此次修谱功德昭著，为后人再次修谱提供了可资借鉴之本。此后，族人每隔三十年左右，均续修一次，或修总谱，或修支谱。均做到支派分明、昭穆有序。至民国二十年，刘氏族谱再次重修，增广生董玉珂为之撰文，十九世登銮敬书。至于今，已有八十二年有余矣。

2004年，二十三世 宜壮，不畏劳苦，将本院中近支续一小谱，同时增女性入谱，改古汉语为现代文，简化繁体，改竖排为横排，电脑排版，印刷成册，更显精美大方。凡此种种变革，虽为小范围续谱，仍为族中有识之士所激赏。2012年，二十二世 兆强，年近六旬，两鬓斑白，观全村族众凡一千六百余人，八十二年来竟无一部全族之谱，顿萌壮志，聚兆秋、兆勇、兆胜、兆新、宜辉等有志族人，逐门逐户登记核实，克服人口流动量大、核实难、错讹多、联系不便之诸多困难因素，将全村之族人记于一谱。2013年，其更生雄心，将散居于外村之刘氏族人全部收录于谱，而成申甫公后人之刘氏全谱！其志向之高、搜集之苦、组织之力、全谱之功，实为刘氏家族续谱之集大成者。

二十三世 勇（海新），游弋文字经年，酷爱族谱之事，近年从事史志工作，更知族谱之重要。数年前即将家中珍藏之族谱扫描收藏于电脑中，并将近支简录附于其后，但每每耽于工作、精力，不能专心于此，而时时心生憾意，常常内愧于心而形诸于外。今在兆强感召之下，能有幸参与其中，圆心中久萦之梦，何其振奋矣！

遵兆强嘱，命之为序；诚惶诚恐，勉为其难；衷心祝愿，刘氏家族：兴旺发达，人才济济；先贤遗风，代代相传。

二十三世 海新 敬撰

2013年12月